QISHLOQ XOʻJALIGI MAHSULOTLARI YETISHTIRUVCHILAR BILAN TAYYORLOV, XIZMAT KOʻRSATISH TASHKILOTLARI OʻRTASIDA SHARTNOMALAR TUZISH, ULARNI ROʻYXATDAN OʻTKAZISH, BAJARISH, SHUNINGDEK ULARNING BAJARILISHI MONITORINGINI OLIB BORISH TARTIBI TOʻGʻRISIDAGI NIZOMGA OʻZGARTIRISH VA QOʻSHIMCHALAR KIRITISH HAQIDA
(resolution, 2025-02-15)

Qishloq xoʻjaligi mahsulotlari yetishtiruvchilar bilan tayyorlov, xizmat koʻrsatish tashkilotlari oʻrtasida shartnomalar tuzish, ularni roʻyxatdan oʻtkazish va bajarish tartibini takomillashtirish maqsadida Vazirlar Mahkamasi qaror qiladi: 1. Vazirlar Mahkamasining 2003-yil 4-sentabrdagi 383-son qarori (Oʻzbekiston Respublikasi QT, 2003-y., 9-son, 81-modda) bilan tasdiqlangan Qishloq xoʻjaligi mahsulotlari yetishtiruvchilar bilan tayyorlov, xizmat koʻrsatish tashkilotlari oʻrtasida shartnomalar tuzish, ularni roʻyxatdan oʻtkazish, bajarish, shuningdek ularning bajarilishi monitoringini olib borish tartibi toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. 5-bandga quyidagi mazmundagi xatboshi qoʻshilsin: “Tuman (shahar)lar hokimliklari oʻz vakolatlari doirasida xoʻjaliklar bilan tayyorlov va xizmat koʻrsatish tashkilotlari oʻrtasida davlat ehtiyojlari uchun shartnomalar tuzilishi va bajarilishi boʻyicha ishlarni muvofiqlashtiradilar”. 2. 10-bandning oʻninchi xatboshi quyidagi mazmundagi oʻninchi — oʻn ikkinchi xatboshilar bilan almashtirilsin: “Davlat ehtiyojlari uchun qishloq xoʻjaligi mahsulotlari xarid qilish yuzasidan tuziladigan kontraktatsiya shartnomalarida quyidagilar ham koʻrsatiladi: davlat ehtiyojlari uchun xarid qilinadigan hamda xoʻjaliklar ixtiyorida qoladigan mahsulotlarning sorti va miqdori; mahsulotlarning sifatiga qoʻyiladigan standartlar, texnik shartlar va boshqa talablar”. 3. 24-bandning birinchi xatboshi quyidagi tahrirda bayon qilinsin: “Shartnoma roʻyxatdan oʻtkazilgan taqdirda tayyorlov va xizmat koʻrsatish tashkilotlari shartnoma roʻyxatdan oʻtkazilgan kundan boshlab ikki kun muddatda xoʻjaliklarga roʻyxatdan oʻtkazilgan shartnomaning bir nusxasini imzolangan holda berishlari shart”. 4. 26-band quyidagi tahrirda bayon qilinsin: “26. Taraflarda hamda tuman qishloq va suv xoʻjaligi boʻlimida qoladigan shartnoma nusxalari, shu jumladan unga kiritiladigan barcha oʻzgartirish va qoʻshimchalar tomonlar shartnoma majburiyatlarining hammasini bajargan vaqtdan boshlab uch yil mobaynida tegishli tarzda saqlanadi”. 5. 27-bandning ikkinchi xatboshi quyidagi tahrirda bayon qilinsin: “shartnomada nazarda tutilgan hollarda, tayyorlov tashkilotidan urugʻlik va ekish materiallari bilan oʻz vaqtida taʼminlashni talab qilish. Urugʻlik hamda ekish materiallarining navi, sifati va miqdori tuman (shahar) hokimliklari tomonidan belgilanadi”. 6. 39-bandga quyidagi mazmundagi xatboshi qoʻshilsin: “Agar xoʻjalik tomonidan tayyorlovchi tashkilotga shartnomada nazarda tutilganidan yuqoriroq sifat talablariga mos keladigan mahsulot yetkazib berilsa, u holda taraflarning kelishuviga koʻra bunday mahsulotga yuqori narx boʻyicha haq toʻlanadi”. 7. 70-bandga quyidagi mazmundagi xatboshi qoʻshilsin: “Xoʻjalik tomonidan sarflangan transport xarajatlarini toʻlamaganlik uchun tayyorlov va xizmat koʻrsatish tashkilotlari xoʻjalikka toʻlov muddati oʻtkazib yuborilgan har bir kun uchun belgilangan muddatda toʻlanmagan summaning 0,4 foizi, biroq toʻlov muddati oʻtkazib yuborilgan summaning 50 foizidan koʻp boʻlmagan miqdorda penya toʻlaydi”. 8. 78-banddagi “oldindan koʻrish va bartaraf etish mumkin boʻlmagan holatlar (fors-major holatlar)” soʻzlari “yengib boʻlmaydigan kuch holatlari (fors-major)” soʻzlari bilan almashtirilsin. 9. 86-band quyidagi tahrirda bayon qilinsin: “86. Kelishmovchiliklar va nizoli masalalar kelib chiqqan taqdirda tomonlar, qoidaga koʻra, mustaqil ravishda yoki tuman (shahar)lar hokimliklari huzurida tashkil etiladigan yengib boʻlmaydigan kuch holatlari (fors-major)ni tasdiqlash boʻyicha komissiya ishtirokida ularni sudgacha hal etish chora-tadbirlarini koʻradilar. Yengib boʻlmaydigan kuch holatlari (fors-major)ni tasdiqlash boʻyicha komissiyaga tuman (shahar)lar hokimlari rahbarlik qiladi. Yengib boʻlmaydigan kuch holatlari (fors-major)ni tasdiqlash boʻyicha komissiya tarkibiga Qishloq va suv xoʻjaligi vazirligi, Davlat statistika qoʻmitasi, “Yergeodezkadastr” davlat qoʻmitasi, Suv isteʼmolchilari uyushmasi hududiy organlarining va boshqa manfaatdor tashkilotlarning vakillari kiradi. Komissiyaning shaxsiy tarkibi tuman (shahar)lar hokimlari tomonidan tasdiqlanadi. Yengib boʻlmaydigan kuch holatlari (fors-major)ni tasdiqlash boʻyicha komissiya nizoni koʻrib chiqishda ishtirok etish paytida vakolatli davlat organlarining maʼlumotlari va axboroti asosida mahsulotning sifati pasaytirilishi yoki buzilishi hollari yuzasidan xulosa, shuningdek yengib boʻlmaydigan kuch holatlari (fors-major) oqibatida yoxud tayyorlovchining aybi bilan shartnomalar boʻyicha majburiyatlar bajarilmaganligi uchun xoʻjaliklarni javobgarlikdan ozod qilish yuzasidan xulosa berishlari mumkin. Fors-major holatlarini aniqlashda shartnoma taraflari qatnashishi kerak”.